b'\n_START_ARTICLE_\nLietuvos ekonomist\xc5\xb3 asociacija\n_START_PARAGRAPH_\nLietuvos ekonomist\xc5\xb3 asociacija\xc2\xa0\xe2\x80\x93 Lietuvos visuomenin\xc4\x97 organizacija, vienijanti ekonomin\xc4\xaf i\xc5\xa1silavinim\xc4\x85 turin\xc4\x8dius asmenis arba ekonomistus praktikus, studentus ar j\xc5\xb3 formalizuotas grupes Lietuvoje ir u\xc5\xbesienyje.\n_START_SECTION_\nIstorija\n_START_PARAGRAPH_\n\xc4\xaekurta 1990\xc2\xa0m. kaip Ekonomini\xc5\xb3 studij\xc5\xb3 draugijos, veikusios 1929\xe2\x80\x931940\xc2\xa0m. ir Ekonomist\xc5\xb3 draugijos, veikusios 1934\xe2\x80\x931940\xc2\xa0m. veiklos tes\xc4\x97ja, perregistruota 1996\xc2\xa0m. Nuo 1992\xc2\xa0m. Tarptautin\xc4\x97s ekonomist\xc5\xb3 asociacijos (International Economic Association), \xc4\xafkurtos 1950\xc2\xa0m. nar\xc4\x97.\n_START_SECTION_\nVeikla\n_START_PARAGRAPH_\nVeiklos pagrindinis tikslas\xc2\xa0\xe2\x80\x93 pl\xc4\x97toti ekonomin\xc4\x99 teorij\xc4\x85 formuojant nacionalin\xc4\x99 ekonomikos politik\xc4\x85, telkiant ekonomist\xc5\xb3 k\xc5\xabrybines galias, ginti j\xc5\xb3 profesinius interesus. Veiklos sritys: mokslinio tyrimo darbai, \xc5\xabkio praktikos analiz\xc4\x97, ekonomin\xc4\x97 informatika, konsultacin\xc4\x97, ekspertin\xc4\x97 veikla, vadyba, profesinis \xc5\xa1vietimas, mokymas, ekonomin\xc4\x97 etika, kvalifikacijos k\xc4\x97limas, ry\xc5\xa1iai su u\xc5\xbesieniu, kult\xc5\xabrin\xc4\x97, mokslin\xc4\x97, \xc5\xa1viet\xc4\x97ji\xc5\xa1ka pagalba ir kita. 2006\xc2\xa0m. buvo apie 500 nari\xc5\xb3, atstovaujan\xc4\x8di\xc5\xb3 beveik visiems Lietuvos Respublikos regionams ir \xc4\xafvairioms \xc5\xa1alies \xc5\xabkio \xc5\xa1akoms.\n_START_SECTION_\nStrukt\xc5\xabra\n_START_PARAGRAPH_\nLietuvos ekonomist\xc5\xb3 asociacija turi padalinius Vilniuje, Kaune, Panev\xc4\x97\xc5\xbeyje, Klaip\xc4\x97doje, Druskininkuose. Veikia Pramon\xc4\x97s, ekonomikos mokslo tyrim\xc5\xb3, Ry\xc5\xa1i\xc5\xb3 su u\xc5\xbesieniu, ekonomin\xc4\x97s analiz\xc4\x97s, Mokslo ir universitetin\xc4\x97s, Besimokan\xc4\x8dio jaunimo ir kitos komisijos._NEWLINE_Asociacijai vadovauja valdyba, kurios nari\xc5\xb3 skai\xc4\x8di\xc5\xb3 nustato ir renka suva\xc5\xbeiavimas, valdybai vadovauja prezidentas.'